การเมืองจ้องล้มเครดิตบูโร
จ้องปล่อยข่าวป้ายสีบัญชีดําธนาคารผนึกต้านคอร์รัปชัน
28 มี.ค. 2555

จ้องปล่อยข่าวป้ายสีบัญชีดําธนาคารผนึกต้านคอร์รัปชัน
สมาคมธนาคารไทยระบุมีขบวนการป้ายสีจ้องล้มระบบเครดิตบูโร อ้างไม่ได้เงินกู้เพราะติดบัญชีดำ
นายธวัชชัย ยงกิตติกุล เลขาธิการสมาคมธนาคารไทย เปิดเผยว่า ขณะนี้มีขบวนการป้ายสีเครดิตบูโร หากลูกค้าไม่ได้เงินกู้ก็อ้างว่าเป็นเพราะติดบัญชีดำ และบางโครงการที่ต้องการสนองโครงการรัฐแต่กลัวลูกค้าจะติดบัญชีดำ ก็อ้างว่าทำไม่ได้เพราะเครดิตบูโรไม่ให้
“ประเทศนี้ต้องมีระบบเครดิตบูโร ไม่งั้นแบงก์จะตรวจสอบพวกที่มีปัญหาได้ไง ตามหลักถ้าคนที่เป็นหนี้เสียมีความพยายามชำระหนี้ให้ลดลงเรื่อยๆ เดี๋ยวก็เป็นหนี้ดีแล้วถ้ามีคนมายืมเงินคุณ 2,000 บาท แต่ไม่ยอมใช้ อีก 20 ปีผ่านมาขอยืมเงินคุณอีก 5,000 บาท เป็นคุณจะยอมให้ยืมไหม” นายธวัชชัย กล่าว
นายธวัชชัย กล่าวยืนยันว่า เครดิตบูโรมีไว้เพื่อตรวจสอบประวัติเท่านั้น การจะให้เงินกู้หรือไม่ขึ้นอยู่กับการพิจารณาของสถาบันการเงินแต่ละแห่ง ไม่เกี่ยวกับเครดิตบูโรเลย
สำหรับการลงนามประกาศเจตนารมณ์ร่วมกันของสมาชิกสมาคมเพื่อเป็น “แนวร่วมปฏิบัติของภาคเอกชนไทยในการต่อต้านการทุจริต” เพื่อให้สมาชิกธนาคารทั้งหมดได้เข้ามามีบทบาทลดคอร์รัปชัน ในประเทศ เนื่องจากธนาคารพาณิชย์เป็นธุรกิจที่ต้องมีเงินผ่านเข้าออกทุกวันเป็นจำนวนมาก จึงเป็นธุรกิจที่มีความสำคัญในการมีส่วนร่วม
นายธวัชชัย กล่าวว่า ปัจจุบันปัญหาคอร์รัปชันในไทยเลวร้ายมาก รูปแบบการคอร์รัปชันเปลี่ยนไปจากเดิมที่มีการให้เงินใต้โต๊ะ เป็นการคอร์รัปชันเชิงนโยบาย ซึ่งมาจากการลงทุนจำนวนมาก นี่คือสิ่งที่เอกชนควรร่วมกันจับตา และประชาชนก็ควรร่วมกันจับตา
“ตอนนี้มีโครงการขนาดใหญ่เกิดขึ้นเรื่อยๆ อาจเกี่ยวข้องกับโครงการของรัฐบาล ยิ่งการพัฒนาลงทุนมีมาก เกิดโครงการต่างๆ มาก การคอร์รัปชันก็มากขึ้น ตอนนี้ไม่ใช่การให้ใต้โต๊ะแล้ว รูปแบบเปลี่ยนไป” นายธวัชชัย กล่าว
เลขาธิการสมาคมธนาคารไทย กล่าวว่า ข้าราชการควรเข้ามามีบทบาทดำเนินงานต้านคอร์รัปชันเหมือนภาคเอกชน ซึ่งเป็นรูปแบบที่ฮ่องกงดำเนินการ และเห็นผลเป็นรูปธรรมในด้านการลดคอร์รัปชัน แม้จะต้องใช้เวลาบ้างก็ตาม
ในระยะถัดไปสมาคมจะขยายการให้ความร่วมมือ แจ้งเบาะแสการทุจริตให้กับหน่วยงานภาครัฐเพิ่ม ทั้งกรมสอบสวนคดีพิเศษ (ดีเอสไอ) และคณะกรรมการป้องกันและปราบปรามการทุจริตแห่งชาติ (ป.ป.ช.) จากปัจจุบันให้ข้อมูลผ่านคณะกรรมการป้องกันและปราบปรามการฟองเงิน (ปปง.) และคณะกรรมการป้องกันและปราบปรามยาเสพติด (ป.ป.ส.) กรณีหากมีการเบิกถอนเงินสดตั้งแต่รายการละ 5 ล้านบาทขึ้นไป แต่หากการเบิกถอนเงินสดต่ำกว่ารายการละ 5 ล้านบาท ก็ต้องรายงานแล้วผิดสังเกตุ เช่น ถอนเงินถี่ และโอนเงินผ่านบัญชีเดียวกันบ่อยครั้ง ธนาคารก็จะรายงาน
เลขาธิการสมาคมธนาคารไทย กล่าวว่า ในช่วง 2 ปีที่ผ่านมา สมาคมธนาคารไทยได้จัดตั้งชมรมขึ้นมาใหม่ ชื่อว่า ชมรมป้องกันและตรวจสอบการทุจริต โดยมีวัตถุประสงค์แลกเปลี่ยนข้อมูลระหว่างธนาคาร เมื่อมีการทุจริตเกิดขึ้น ธนาคารสมาชิกจะต้องไม่ปกปิดข้อมูลซึ่งกันและกัน รวมทั้งมีการจัดฝึกอบรม และกิจกรรมต่อต้านคอรัปชั่น เพื่อให้ทุกคนตระหนักต่อความเสียหายต่อประเทศที่เกิดขึ้นจากการคอรัปชั่น
ทั้งนี้การทำงานของชมรมป้องกันและตรวจสอบการทุจริต นอกจากการประชุมร่วมกันแล้ว ยังต้องส่งรายละเอียดให้กับผู้บริหารแต่ละธนาคารรับทราบด้วย เพื่อให้ผลของการประชุมนำมาใช้ได้จริง